‘CENTEL’ฮุบโอโตยะหนุนรายได้ทะลุเป้าปีนี้
&#8220;เซ็นทรัล&#8221; จ่อเทกโอเวอร์ร้านอาหารญี่ปุ่น &#8220;โอโตยะ&#8221; ต่อยอดธุรกิจ มั่นใจช่วยดันรายได้โตกระฉูด
18 ส.ค. 2554

“เซ็นทรัล” จ่อเทกโอเวอร์ร้านอาหารญี่ปุ่น “โอโตยะ” ต่อยอดธุรกิจ มั่นใจช่วยดันรายได้โตกระฉูด
แหล่งข่าวจากวงการอาหาร เปิดเผยกับ “โพสต์ทูเดย์” ว่า บริษัท โรงแรมเซ็นทรัล พลาซา (CENTEL) จะเข้าซื้อกิจการของบริษัท เบทาโกร โอโตยะ (ไทยแลนด์) ซึ่งประกอบธุรกิจร้านอาหารญี่ปุ่นภายใต้แบรนด์ “OOTOYA” เพื่อต่อยอดธุรกิจร้านอาหารที่มีสาขาในห้างสรรพสินค้าและโรงแรมของบริษัท
สำหรับโครงสร้างผู้ถือหุ้น OOTOYA ประกอบด้วย บริษัท เบทาโกร อโกรกรุ๊ป ถือหุ้น 42% บริษัท โอโตยะ (ไทยแลนด์) ของญี่ปุ่น ถือหุ้น 44% และบริษัทร่วมทุนรายย่อยอีก 9 บริษัท ถือหุ้นรวม 14% 
นายรณชิต มหัทธนะพฤทธิ์ รองประธานอาวุโส ฝ่ายการเงินบัญชีและบริหาร CENTEL เปิดเผยว่า บริษัทบรรลุข้อตกลงเข้าซื้อกิจการร้านอาหารญี่ปุ่นในประเทศไทยแล้ว และจะแถลงรายละเอียดภายหลังจากที่คณะกรรมการบริษัทอนุมัติแล้ว ซึ่งน่าจะเป็นวันที่ 28 ก.ค.นี้
“ดีลนี้ถือว่าจบเร็วเกินคาด เราคุยมาตั้งแต่ปลายปีที่แล้ว แบรนด์ที่ได้มามีศักยภาพมากมีสาขาในประเทศ 33 แห่ง ซึ่งจะช่วยเพิ่มรายได้ให้กับเซ็นทรัลฯ ตั้งแต่ปีนี้ แต่จะเห็นตัวเลขชัดเจนปีหน้า” นายรณชิต กล่าว
สำหรับผลดำเนินงานรวมในปีนี้ บริษัทจะพิจารณาปรับเพิ่มเป้ารายได้อีกครั้ง จากเดิมคาดว่าทำได้ 1.1 หมื่นล้านบาท ส่วนแนวโน้มผลประกอบการไตรมาส 3 น่าจะดีต่อเนื่องจากไตรมาส 2 เห็นได้จากอัตราเข้าพักของโรงแรมเพิ่มขึ้นมาอยู่ที่ 67-68% จากระดับ 58% ซึ่งเป็นเพราะนักท่องเที่ยวเข้ามาในประเทศมากขึ้น